Duduzane Zuma in hof oor spoed uitgevra | Netwerk24
Deur Isabel Venter 16 Mei 2019 11:26
Duduzane Zuma, een van oudpres. Jacob Zuma se seuns, het Donderdag sy getuienis hervat in die landdroshof in Randburg waar hy teregstaan op aanklagte van manslag en roekelose en nalatige bestuur.
Dit volg nadat hy in Februarie 2014 met sy Porsche teen 'n taxi in Johannesburg gebots het. Phumzile Dube, 'n passasier in die taxi, is in die ongeluk op die M1-snelweg naby die Grayston-afrit dood.
Zuma het Woensdag begin getuig en was Donderdag op die oog af meer gespanne en het nie soveel grappies met hofpersoneel en joernaliste gemaak nie.
Yusuf Baba, staatsaanklaer, het Zuma Donderdag gekruisondervra oor die spoed waarteen hy gery het toe die ongeluk gebeur het.
Zuma het in die hof getuig hy het net voor die ongeluk sy spoed verminder van 120 km/h tot ongeveer 90 km/h tot 100 km/h omdat dit swaar begin reën het.
In sy eedsverklaring aan die polisie ná die ongeluk het Zuma gesê hy het teen 'n "normale spoed gery".
Vir sy versekeringsmaatskappy het Zuma gesê sy spoed was 70 km/h.
"Ek is gevra om my gemiddelde spoed te gee, en dit is wat ek gedoen het," het Zuma getuig toe Baba hom hieroor gepols het.
Zuma was die nag van die ongeluk van Fourways na sy huis in Saxonwold op pad. Hy was op die snelweg naby die Grayston-afrit toe hy glo deur 'n plas water gery en beheer oor sy motor verloor het.